Maseru

Maseru je glavni grad države Lesoto. On je također glavni grad distrikta Maseru. Smješten je na rijeci Mohokare, na granici sa Južnoafričkom Republikom. To je jedini veći grad Lesota sa populacijom od oko 227.880 stanovnika (podaci iz 2006. godine). U početku je bio osnovan kao policijski kamp, da bi po uspostavi britanskog protektorata 1869. godine postao glavni grad. Po proglašenju nezavisnosti zemlje, 1966. godine, potvrđen mu je status glavnog grada. Značenje imena na Sesoto jeziku je "mjesto crvene pješčane stijene".

 Geografija i klima 

Maseru je smješten na sjeverozapadu Lesota na rijeci Mohokare, uz granicu sa Južnoafričkom Republikom. Dvije zemlje su povezane Maseru mostom, na kojem je smješten i granični prelaz. U Južnoafričkoj Republici grad koji je najbliži Maseru je Ladybrand. Nadmorska visina grada je oko 1.600 metara iznad nivoa mora, a njegova površina iznosi oko 138 kvadratnih kilometara.

Maseru ima umjerenu klimu, karakterističnu po kišnim toplim, ljetima, i hladnim, suhim zimama. Prosječna temperatura tokom ljetnog perioda (decembar - mart) je oko 22 °C , dok je prosječna temperatura u zimskom periodu (juni - septembar) oko 9 °C. Najtopliji mjesec je januar (temperature između 15 °C i 33 °C). Najhladniji mjesec je juli (temperature između -3 °C i 17 °C). Prosječna količina padavina je od 7 mm u junu pa sve do 141 mm u februaru.

 Demografija 
Prema popisu iz 2006. godine populacija Masera je iznosila 227.880 stanovnika, što je otprilike jedna desetina stanovništva zemlje, i oko jedne polovine ukupne urbane populacije. Broj žena u odnosu na broj muškaraca je 124.360 naprema 103.520 (što daje odnos od oko 100 žena na 83 muškarca). Broj stanovnika se brzo povećava od momenta sticanja nezavisnosti, s obzirom na to da je 1966. godine iznosio 28.000 stanovnika, a 1986. godine 110.000 stanovnika.

Kategorija:Glavni gradovi afričkih država
Kategorija:Lesoto